کیا اسلام آباد کثیر المنزلہ عمارتوں کے لیے محفوظ ہے؟
پاکستان میں آنے والے 2005 کے زلزلے کے دوران اسلام آباد کے مرگلہ ٹاورز جیسی مہنگی اور بظاہر مضبوط عمارت چند منٹوں میں ہی زمین بوس ہو گئی تھی۔ ایسے میں موجودہ حکومت کا ’گو ورٹیکل‘ یعنی کثیر المنزلہ عمارتیں بنانے کے فیصلے پر سوالات اٹھائے جا رہے ہیں۔
اسلام آباد — ٹیکٹانک فالٹ لائن ایسی زمین کو کہا جاتا ہے جو زلزلوں کی زد میں ہو۔ پاکستان میں آنے والے 2005 کے زلزلے کے دوران جہاں اسلام آباد میں جانی و مالی نقصان ہوا تھا۔ وہیں یہ بھی دیکھا گیا کہ مرگلہ ٹاورز جیسی مہنگی اور بظاہر مضبوط عمارت چند منٹوں میں ہی زمین بوس ہو گئی تھی۔ ایسے میں موجودہ حکومت کا ’گو-ورٹیکل‘ یعنی دارالحکومت میں کثیر المنزلہ عمارتیں بنانے کا فیصلہ کس حد تک درست ہے؟ اس سوال کا جواب جاننے کے لیے اسلام آباد کی زمینی ساخت کو پرکھنے کے لیے ماہرین ارضیات کی جانب سے ہیزرڈ زوننگ کی گئی ہے۔ اس عمل کا حصہ رہنے والے ارضیات کے ایک ماہر ڈاکٹر طاہر عظیم نے وائس آف امریکہ سے گفتگو کرتے ہوئے بتایا کہ ہیزرڈ زوننگ کی کیٹگری کے لحاظ سے اسلام آباد بلند و بالا عمارتوں کی تعمیر کے لیے نامناسب ہے۔ لیکن شہر میں نظر آنے والی اونچی عمارتوں میں سے کئی ایک کے مالک عارف جیوا کہتے ہیں کہ زلزلے کے نقصانات سے بچنے کے معتدد طریقے موجود ہیں۔ لہٰذا پریشانی کی کوئی بات نہیں۔ عارف جیوا نے کہا کہ اسلام آباد جیسے مہنگے شہر میں متوسط طبقے کے لیے زمین خرید کر مکان تعمیر کرنا نا ممکن ہو گیا ہے۔ ان کے نزدیک اس مسئلے کا حل صرف بلند رہائشی عمارتوں کی تعمیر ہے۔ عارف جیوا کے مطابق دنیا بھر میں رہائشی زمین کی زیادہ قیمت اور ماحولیات بہتر رکھنے کیے لیے اونچی عمارتوں میں رہائش کو ترجیح دی جا رہی ہے۔ رہائشی ضروریات کے پیشِ نظر کیپٹل ڈویلپمنٹ اتھارٹی (سی ڈی اے) نے کچھ عرصہ قبل ایک کمیشن بنانے کا فیصلہ کیا تھا جس میں کثیر المنزلہ عمارتوں سے متعلق قوائد و ضوابط وضع کیے جانے تھے۔ سی ڈی اے کے پلاننگ اور ڈیزائن سے متعلقہ رکن ڈاکٹر شاہد محمود نے وائس آف امریکہ سے بات کرتے ہوئے کہا کہ اسلام آباد کا ماسٹر پلان 60 کی دہائی میں بنا تھا جس میں یہ شرط تھی کہ ہر 20 سال بعد ماسٹر پلان کا جائزہ لیا جائے گا۔ ان کے بقول بد قسمتی سے ایسا کچھ نہیں ہوا۔ ڈاکٹر شاہد محمود نے کہا کہ نئے کمیشن نے ماسٹر پلان کے مختلف پہلوؤں کا از سرِ نو جائزہ لیا ہے اور بلند عمارتوں کی تعمیر کے لیے مخصوص جگہوں کا تعین بھی کر لیا گیا ہے۔ انہوں نے کہا کہ ممکنہ زلزلوں کے پیشِ نظر ابھی صرف نو منزلہ عمارتیں تعمیر کرنے کی اجازت دی جا رہی ہے اور اس مقصد کے لیے ہائی ویز اور دیگر بڑی شاہراہوں کے اطراف کی زمین استعمال کرنے کی اجازت دی جائے گی۔ سی ڈی اے کے عہدے دار نے بتایا کہ حکومت چاہتی ہے کہ رہائشی اپارٹمنٹس بنانے کی حوصلہ افزائی کی جائے۔ اس سوال کے جواب میں کہ ان اقدامات کے ذریعے زلزلے کے نقصانات سے کیسا بچا جا سکتا ہے؟ ڈاکٹر شاہد محمود کا کہنا تھا کہ زلزلے کوئی ایسی قدرتی آفت نہیں ہیں جو صرف پاکستان تک محدود ہو۔ انہوں نے کہا کہ وقت کے ساتھ طرزِ تعمیر اور ڈیزائن بہت ترقی کر چکے ہیں جو زلزلے کے نقصانات کو کم کر سکتے ہیں۔ ان کے بقول حکومت نے ایک سروے بھی کرایا ہے جس سے معلوم ہوتا ہے کہ کم از کم 50 فی صد لوگ اپارٹمنٹس میں رہنے کو محفوظ سمجھتے ہیں۔ جہاں سی ڈی اے نو منزلہ عمارت کی اجازت دیتے ہوئے اس بات سے مطمئن ہے کہ اس اقدام سے رہائش کے مسائل کسی حد تک قابو میں آ سکتے ہیں۔ وہیں عارف جیوا جیسے بلڈرز ان اقدامات کو ناکافی تصور کر رہے ہیں۔ عارف جیوا کا کہنا ہے کہ نو منزلہ عمارت کو بلند عمارت کہنا مناسب ہی نہیں۔ ان کے بقول دنیا میں 100، 100 منزلہ عمارتیں بنائی جا رہی ہیں۔ اسلام آباد میں کم از کم 20 سے 30 منزلہ عمارتوں کی تعمیر کی اجازت وقت کی ضرورت ہے۔ عارف جیوا نے کہا کہ یہ فرسودہ باتیں ہیں کہ اونچی عمارت بنے گی تو زلزلے کی نذر ہو جائے گی۔ جاپان کی مثال دیتے ہوئے انہوں نے کہا کہ جتنے زلزلے جاپان میں آتے ہیں، اس حساب سے تو وہاں ایک بھی اونچی عمارت نہیں ہونی چاہیے۔ عارف جیوا کا دعویٰ ہے کہ پاکستان میں بھی اب ایسی جدید ٹیکنالوجی موجود ہے جس سے اونچی عمارتوں کو زلزلے سے محفوظ بنایا جا سکتا ہے۔ بلند عمارتوں میں جدید ٹیکنالوجی کے استعمال پر حکومت اور بلڈرز تو متفق نظر آتے ہیں۔ لیکن ارضیات کے ماہرین کہتے ہیں کہ یہ خطہ ہمیشہ سے زلزلوں کی زد میں رہا ہے اور یہاں زلزلوں کی ہزاروں سالہ تاریخ موجود ہے۔ ڈاکٹر طاہر عظیم کے مطابق اس بات کے سائنسی شواہد موجود ہیں کہ اس خطے میں چھے سے آٹھ ریکٹر اسکیل تک کا زلزلہ کبھی بھی آ سکتا ہے۔ ان کے بقول دوسری طرف پاکستان میں بین الاقوامی معیار کی طرزِ تعمیر ابھی عام نہیں ہوئی۔ ماہرین کا کہنا ہے کہ شہر کو اوپر اٹھانے کے بجائے بہتر یہ ہوگا کہ اسلام آباد کے ارد گرد چھوٹے شہر تعمیر کیے جائیں، تاکہ رہائش کا محفوظ انتظام یقینی بنایا جا سکے۔ خیال رہے کہ 2017 کی مردم شماری کے مطابق اسلام آباد کی کل آبادی 20 لاکھ نفوس سے تجاوز کر چکی ہے۔ لیکن دار الحکومت میں رہائش کے مواقع اس رفتار سے نہیں بڑھ رہے اور شہر کے رہائشی مسائل میں اضافہ ہو رہا ہے۔